Parys-sakevrou pak aanvallerArgieffoto ŉ 56-jarige sakevrou van Parys in die Vrystaat het die afgelope naweek verbete moes veg teen ŉ gewapende man wat haar in haar winkel wou aanval en beroof. Kapt. Livhuhani Hani, polisiewoordvoerder, het gesê die voorval het Saterdagoggend plaasgevind. “Die vrou besit ŉ drankwinkel en is die oggend na haar onderneming om dit vir die dag oop te sluit toe ŉ onbekende man daar opgedaag en aangedring het om drank te koop,” het Hani gesê. Die vrou het vir die man gesê die winkel is nog nie oop nie. Die verdagte het homself in die winkel ingedwing, ŉ vuurwapen uitgehaal en dit op die vrou gerig. “Twee van die vrou se werkers was saam met haar by die winkel ten tyde die voorval. Hulle het gehardloop om hulp te ontbied.” ŉ Stoeiery tussen die vrou en die aanvaller het ontstaan. Die vrou het verbete bly veg en om hulp geroep totdat die werkers met meer mense opgedaag en die verdagte aangekeer het. Die polisie is na die toneel ontbied en ŉ 38-jarige man is in hegtenis geneem op aanklag van sakeroof. Die polisie het beslag gelê op die vuurwapen. Dit sal vir ballistiese toetse gestuur word om te bepaal of dit in ander misdrywe gebruik is. Die man het Maandag in die Parys-landdroshof verskyn. Die saak is met ŉ week uitgestel wanneer die man na verwagting vir borgtog gaan aansoek doen.